Leitað er í kappi við tímann að þeim tugum sem enn er saknað í þeim ríkjum Bandaríkjanna þar sem skýstrókar fóru yfir á föstudagsnótt. Staðfest hefur verið að áttatíu og þrír fórust en óttast er að fleiri eigi eftir að finnast látnir. Bandaríkjaforseti segir ljóst að hlýnun jarðar hafi áhrif á öfgar í veðri og ætlar að óska eftir nánari upplýsingum frá sérfræðingum um áhrifin í þetta sinn.
This was my home till last night.
Þetta var heimili mitt þar til í nótt, sagði Barbara Petterson við fjölmiðla. Hún er ein fjölmargra sem misstu heimili sín í Mayfield - tíu þúsund manna bæ í Kentucky-ríki. Skýstrókarnir jöfnuðu fjölda mannvirkja við jörðu, eyðilögðu raflínur, rifu tré upp með rótum og skemmdu allt það sem á vegi þeirra varð. Áttatíu og þrír fórust í óveðrinu. Flestir í Kentucky, sjötíu. Hvirfilbylurinn fór einnig yfir Arkansas, Illinois, Missouri, Mississippi og Tennessee.
The intensity of the weather across the board has some impact as a consequence of the warming of the planet and the climate change. The specific impact on these specific storms I can't say at this point. I am going to be asking the EPA (Environmental Protection Agency) and others to take a look at that.
Joe Biden, Bandaríkjaforseti, sagði í sjónvarpsávarpi í gærkvöld að veðurhamurinn sé upp að vissu marki afleiðing hlýnunar jarðar og loftslagsbreytinga. Ég get ekki sagt til um það að þessu stigi að hve miklu leyti, sagði Biden og kvaðst ætla að óska eftir nánari upplýsingum frá Umhverfisstofnun Bandaríkjanna. Biden sagði vitað að veðuröfgar væru meiri vegna hlýnunar jarðar en hann gæti ekki sagt til um það hve mikil áhrifin væru.
Enn er víða rafmagns- og símasambandslaust í ríkjunum og tuga er saknað. Fjöldi sveita leitar nú að fólki í rústum húsa. Um hundrað manns voru að störfum í kertaverksmiðju í Mayfield og er margra þeirra enn saknað. Tekist hefur að bjarga fjörutíu manns þaðan. Um þrjátíu skýstrókar fóru yfir ríkin sex. Einn þeirra fór með jörðu yfir þrjú hundruð kílómetra leið og sagði Biden að óveðrið á föstudagsnótt hafi verið eitt það versta í sögu landsins.
Tuga er enn saknað eftir að þrjátíu skýstrókar fóru yfir sex ríki í Bandaríkjunum í fyrrinótt. Staðfest hefur verið að 83 fórust. Bandaríkjaforseti segir veðrið hafa verið eitt það versta í sögu landsins. 